**IZJAVA ZA JAVNOST – PRITISKI NA SINDIKALNE PREDSTAVNIKE V DARS d.d.**

Datum: 26.8.2024

V Konfederaciji sindikatov Slovenije PERGAM (KSS PERGAM) smo ogorčeni nad novimi poskusi ustrahovanja delavskih predstavnikov, saj smo bili seznanjeni s tem, da poteka v državni družbi DARS več postopkov zoper vidne predstavnike SINDIKATA DELAVCEV DARS, ki deluje v okviru KSS PERGAM.

SINDIKAT DELAVCEV DARS je eden od mlajših PERGAMovih sindikatov, nastal je leta 2023 in v manj kot letu dni združil dovolj zaposlenih, da je pridobil status reprezentativnosti, in se skladno s pričakovanji svojih članov kot reprezentativen sindikat aktivno vključil v pogajanja za izboljšanje delovnih pogojev in dviga plač zaposlenih v tej državni družbi.

To je lahko dosegel zgolj tako, da je verodostojno deloval zgolj in samo v interesu svojih članic in članov, delavk in delavcev DARS, in ni bil na noben način podrejen vplivu ožjega in širšega poslovodstva delodajalca, niti ni podlegel pritiskom, ki jih je na sindikalne predstavnike vršilo vodstvo DARS v zvezi s podpisom ponujenega dogovora o plačah, ki ga je sindikat po preverjanju med članstvom zavrnil. Delavke in delavci DARS so svoje zaupanje sindikalnim predstavnikom in s tem sindikatu izrazili z včlanjevanjem v sindikat in s podporo sindikalnim aktivnostim, ki jih je sindikat v tem času vršil, najbolj odmeven je bil zagotovo protestni shod dne 21. junija 2024 pred upravno stavbo DARS v Ljubljani, na katerem so zaposleni v podjetju izrazili svoje nezadovoljstvo s postopkom in vsebino pogajanj za dvig plač v družbi. Nezadovoljstvo zaposlenih izkazujejo po naših informacijah tudi ankete, ki merijo zadovoljstvo zaposlenih.

Namesto, da bi delodajalec spričo velike podpore sindikatu prisluhnil upravičenim pričakovanjem zaposlenih, so se pogajanja čez poletje praktično zaustavila in naj bi se nadaljevala šele konec tega meseca, v tem času pa je delodajalec pričel s postopki zoper vidne predstavnike sindikata. Seznanjeni smo vsaj z dvema postopkoma, pri čemer je najnovejši postopek usmerjen v izredno odpoved delovnega razmerja sindikalnemu zaupniku, kar je še veliko bolj grozljiv poskus zatiranja sindikalnega delovanja, kot so bile v preteklosti zlorabe opozoril pred krivdnimi odpovedmi delovnega razmerja, na kar smo slovenske sindikalne centrale večkrat opozarjale.

V KSS PERGAM smo nad takim ravnanjem delodajalca, ki je povrh vsega državno podjetje, zgroženi, in upravo družbe DARS pozivamo, da postopke nemudoma ustavi, ter svoje aktivnosti usmeri v krepitev socialnega dialoga o ravni delavskih pravic v podjetju. Prepričani smo namreč, da je grožnja z izredno odpovedjo oziroma izredna odpoved, če bo do nje slučajno prišlo, povsem neutemeljena, pravi razlog delodajalčevega postopanja pa poskus utišanja, discipliniranja in celo uničenje sindikata, ne pa domnevne kršitve, ki naj bi jih posamezniki storili. Pričakujemo, da bo k ravnanju skladno z akti, ki opredeljujejo korporativno upravljanje družb v državni lasti in etičnim kodeksom, vodstvo DARS pozval tudi SDH, kot upravljalec kapitalskih naložb v državni lasti, v primeru nadaljevanja s postopki pa resno razmislil tudi o zamenjavi vodstva DARS.

Delavcem, članom sindikata, bomo zagotovili pravno pomoč, ki jo potrebujejo, SINDIKATU DELAVCEV DARS pa izražamo polno podporo pri morebitnih sindikalnih aktivnostih, ki jih bodo sprožili, tako v zvezi z zahtevami po višjih plačah, kot tudi v zvezi z zaščito svojih predstavnikov.

Jakob Počivavšek

Predsednik

KSS PERGAM